Ritratt: mill-filmat Malta Audio Visuals Memories Bosta personalitajiet, permezz ta' messaġġi fuq il-midja soċjali, fakkru l-memorja tal-kantant Tony Camilleri magħruf bħala Bayzo. Hu miet fl-età ta' 70 sena fl-1 ta' Frar tal-2018. Tony "Bayzo" Camilleri kien twieled nhar it-3 ta' April 1947 u apparti l-karriera bħala solista, kien ukoll jifforma parti mill-grupp The Malta Bums. Flimkien magħhom għamel tour fl-Istati Uniti u fil-Kanada. Fil-Ġermanja mbagħad irrekordjaw il-kanzunetta Viva Malta. Kien wara li telaq Freddie Portelli minn ma' dan il-grupp li Bayzo sari l-kantant ewlieni u ħarġu siltiet bħal L-Ewwel Tfajla li Ħabbejt. Fix-xena tal-festivals kien ħa sehem fil-Malta International Song Festival, Wardakanta, u l-Malta Song Festival. Bayzo kien ħa sehem ukoll f'rock operas bħal Dream u Ġensna, kif ukoll musicals bħal Bastilja, Andrelisa u L-Għarusa tal-Mosta. Fatt interessanti dwar il-Bayzo hu li kien ħa sehem fis-serje televiżiva tar-RAI Cristoforo Colombo li nħadmet f'Malta u kellha bħala protagonist lill-attur Gabriel Byrne. Bla dubju li l-Bayzo jibqa' assoċjat mal-kanzunetta Qalu li Raw.